(দিনাজপুর২৪.কম) সহিংসতা, ভোট কারচুপি, ভোট বর্জন ও নানা অনিয়মের মধ্যে দিয়ে ২য় ধাপের ৬৩৯ ইউনিয়ন পরিষদ (ইউপি) নির্বাচনের ভোটগ্রহণ সম্পন্ন হয়েছে। ভোটগ্রহণ শেষে চলছে ভোট গণনা। সারাদেশে নির্বাচনী সহিংসতায় সাতজন নিহত হয়েছেন। এরমধ্যে যশোরে একজন, জামালপুরে একজন, কেরানীগঞ্জে গুলিতে শিশুসহ দুজন এবং চট্টগ্রামের সন্দ্বীপে তিনজন নিহত হয়েছে। অবশ্য এরপরও নির্বাচন কমিশন নির্বাচন সুষ্ঠু হচ্ছে বলে দাবি করেছেন। প্রথমবারের মতো দলীয়ভাবে ইউনিয়ন পরিষদ নির্বাচনে ভোটগ্রহণ শুরু হয় সকাল ৮টা থেকে। বেলা একটু গড়াতেই সকাল সাড়ে ১০টার দিকে কেরানীগঞ্জের হযরতপুর ইউনিয়নের ৫০ নম্বর মধুরচর সরকারি প্রাথমিক বিদ্যালয় কেন্দ্রে গোলাগুলিতে শিশুসহ দুজন নিহতের খবর পাওয়া যায়। দুই চেয়ারম্যান প্রার্থীর সমর্থকদের গোলাগুলিতে নিহত দুজন হল শিশু শুভ ঘোষ (১০) এবং রনি (২০)। এসময় সুমনের বাবা ও মা তাদের স্ব-স্ব বুথে ভোট দেয়ার জন্য লাইনে দাঁড়িয়ে ছিলেন।